정조 2년
戊戌六月初四日辰時。上御仁政門。朝參入侍時。行都承旨洪國榮。行左承旨鄭民始。行右承旨金履素。左副承旨李鎭衡。右副承旨李在學。同副承旨林蓍喆。記事官柳孟養鄭東浚徐龍輔金勉柱。以次侍立。上具翼善冠袞龍袍。乘輿出仁政門殿座。軒架作。爐烟生。百官行四拜禮訖。引儀唱有啓事官陞殿。無啓事官退出。領議政金尙喆等。以次進伏。上曰。今日朝參。卽登極後初行。而自祖宗朝凡於朝參。輒下綸音。予亦謹遵遺式。玆下數條綸音。卿等聽之。仍命承旨。讀宣綸音曰。寡人承列祖丕緖。夙夜寅畏。如履淵氷者。三年于玆。我英宗大王祔制已訖。儀文卽吉。廼以袞冕鍾鼓。祇謁太廟。受群臣朝賀。斯禮也。先王之禮也。惟予小子。踐先王之位。莅先王之民。敢不以先王之心爲心。先王之政爲政。克追我先王之志事。當玆一初訪落之會。君臣上下。宜勉交修之道。乃誕誥于大庭。目凡有四。曰民産也。曰人材也。曰戎政也。曰財用也。經曰凡厥正人。旣富方穀。制民産必自經界始。上古井田之法。尙矣。惟是名田一事。最爲近古秦漢以來未嘗行之。至于我東。壤地褊小而山谿居多。井界難設而豪右竝吞。自在祖宗盛際。均田量田之議。格而不行。蓋以習俗難更。群囂噂畓也。噫。民之食。惟在服勤稼穡。而人不能各有其田。雖欲致力。烏可得乎。工商末務也。民賴以裕。衣食則猶爲利用厚生之資。而以言乎川澤之利。濱海之地。數罟不入。非欲以時也。乃民力竭而國稅重也。且東南之産。多歸遼渤者。地理有所變遷而然歟。以言乎樵採之業。昔之蓊鬱者。今焉濯濯。是知非宮房之橫占。則衙門之攘奪也。彼滌釡而待火者。艱辛氷雪之中。所得亦幾何哉。以言乎紡績之工。十指之所出。盡輸於縣官。以言乎盎瓶之貯。百畝之所遺。不及於寡婦。噫。按道守土之臣。旣不能盡己之責。以綏民志。從以貪墨之吏。舞文而射利。椎膚剝髓。人不聊生。簽及乳臭。孩提不免徵被。枯骨比黨皆困。若其武斷鄕里。殘虐愚氓者。殆有甚於江東之三害。凡厥弊端。難以毛擧。以備例之事言之。司設常平。倉置濟民。使名討捕。秋熟而頒。分等之式。冬盡而下。停捧之令。又歲歉移粟。遇慶蠲租者。所以備水旱也。所以警盜賊也。所以救民食也。所以共民樂也。斯皆小惠也。安有制民産之可言乎。欲懋本也。豈無其道也。故曰雖一命之士。苟存心於愛物。於人必有所濟。不其然歟。經曰藹藹王多吉士。成人材。必自敎育始。太上賓興。其次鄕擧里選。降及隋唐。專尙科制。至于我東。聖神相承。儒賢輩出。時則有廊廟之材。有干城之材。有方岳之材。以至百執事。而皆任其材。朝有彙征之美。野無遺逸之嘆。人才之興。於斯爲盛。噫。作成之方。惟養與敎。而不能養有素敎有方。旣蔑德藝之訓迪。但有科目之取捨。以言乎考試。朝廷每疑考官。考官輒欺士子。上下之不孚如此。尙安望搜羅英俊。爲國需用乎。賢關。首善之地。未聞通經之譽。庠試。培養之本。徒致尙文之歸。厖俗益渝。鴻匠不出。而至乎武科也。醫科也。譯科也。陰陽律曆之科也。弊則皆然。同襲一轍。以言乎銓選。鑑別之智不明。僥倖之門大開。黜陟則不循考績。注擬則未見爲官淸顯之銜昉於何代。而卿相之媒進有階。地閥之用。大是無疑。而寒俊之致身無路。敎選之方。若是乖舛。雖欲致治。不亦左乎。以備例之事言之。循資之法。所以防濫也。甄敍之規。所以疏滯也。廉節之褒。及其子孫。貪墨之懲。至於沒齒。政府擧方伯之才。藩臣薦遺逸之士。而斯皆末節也。安有成人材之可言乎。欲懋本也。豈無其道也。故曰。周王壽考。遐不作人。不其然歟。經曰。重門擊柝。以待暴客。詰戎政。必自制置始。成周之兵。籍於司徒。屬於司馬。兵以寓農者也。漢之南北軍。唐之十六衛。宋之東西班。皇朝之十二衙。互有長短之別。而於是乎兵農分焉。至于我東。文治立國。武略亦備。府兵而爲三軍。三軍而爲五衛。內置摠管。外設鎭管。各有統領。兵民爲一。官無稟餼之費。軍有精銃之稱。雖懲麗末之弊。亦倣周初之法也。是以守則固。攻則克。龍蛇以後。始有訓局。自是分軍之制作。而五衛遂廢矣。重以募兵而設營。分部而設局。又有割摠畿輔之卒。或稱兵使。或稱大將者。俱皆措置繁氄。沿革無常。其他閫外節度之制。殽雜而無紀。視內尤倍蓰。以言乎制勝之略。將無虎桓之威。卒有烏合之慮。三軍分屬於五營。五營各專其一軍。不幾近於家兵之弊。多門之患歟。以言乎鍊習之方。鞱略孫吳之書。束之高閣。場操水操之式。便同兒戲。蓋由戚法出而古制壞。所謂禦倭之方。猶不能盡其道。況四境陰雨之備乎。以言乎軍籍。閑丁日縮。以言乎馬政。畜牧不蕃。以言乎養兵之道。布餉設保。立法未始不密。而流弊至於加斂。擧一國財賦之半。作一尾閭之所。萬有一邊塵有警。羽檄旁午。則以此制置。雖使古之名將。受閫外之寄。不可展其謀略也。審矣。眞所謂本之不正。而末不可救也。以備例之事言之。日省月試。所以講習也。厚賞薄罰。所以激勵也。踐更。所以均勞逸也。犒士。所以同甘苦也。營各有帥而大臣領之。文士佐之。以至小大營鎭。互置文武。各相維制而斯其大略也。安有詰戎政之可言乎。欲懋本也。豈無其道也。故曰君子有不戰。戰必勝。不其然歟。經曰。量入而爲出。裕財用。必自蓄積始。夏有貢。殷有助。周有徹。漢有三十之稅。唐有租庸之法。代各異制。是皆益下之政。至于我東。任土辨壤。厥等有三。而錯貢於賦。貢賦爲均。此所以國有常儲。人樂其業者也。挽近以來。經用漸廣。公私俱困。斂財之方。旣無遺利。耗財之道殆難勝計。以言乎帑儲。一歲之入。不能當一歲之出。冗官冗兵之食。十居七八。從而各設官府。分摠錢穀。版曹不得專出入之數。惠局無以管小大之供。害在襲謬。弊痼因循。以言乎倉廩。平糴和糶。制非不美。而沿襲旣久。故意寢失。斂散乖當。法弊爲貪。內而京司。外而列邑。不正之目。無稽之名。不知其幾矣。計則出於足食而民反受厲。弊漸滋於肥己而吏因爲奸。如是而雖日罪逋吏。日督窮民。其何益乎。以言乎征榷。關市不征。澤梁無禁者。聖王所以與民共之之意也。今則漁舡。有丈尺之稅。鹽盆。定大小之徵。銅鐵銀鉛。皆有其斂。以至於民結身布。無不征之利。無不榷之事。此由減布充代之故。而先王之意。亦豈得己而然哉。是以。先王嘗有言曰。均役一事。卽予事業。而猶未知允合於人情。當觀幹事臣子孫之興替。以驗其善不善也。大哉。聖人之言也。惟寡人但當遵而勿失。是所謂欲罷不能者也。以備例之事言之。月有會計。歲而勘簿。所以防尾閭也。罷宮稅減貢名。所以懋節省也。斯其細務也。安有裕財用之可言乎。欲懋本也。豈無其道也。故生財有大道。生之者衆。食之者寡。爲之者疾。用之者紓。財恒足矣。不其然歟。大抵摠而言之。目今之弊。不一而足。譬如大病之人。眞元虛矣。血脈閼矣。癭瘤出矣。紀綱紊亂。堂陛不尊也。言路杜塞。鯁直無聞也。亂逆層生。義理益晦也。何莫非危厲之症。迫在朝夕。而今之所以特擧四目者。誠以邦本不可不固也。固本在民。養民在食。食足則可敎。旣敎矣。又必警衛之助益之。此保邦之大本也。於戲。試看今日之國事。以爲更張。可乎。以爲因循。可乎。大廈之傾。一木難支。百川之決。片葦難抗。三代之制。雖難遽復。小康之治。亦無其期。未諳對症之劑。實昧下手之方。豈謂之以有意而莫遂也。亦豈謂之以不爲而非不能也。言念到此。寡人之心。良云慼矣。然玆皆寡人之志未立。寡人之學未就。苟執其咎。亶在一人。噫。王言宜簡。而若是諄複不知止者。欲道其詳。語不得不煩也。其所以講究先王之大道。修復先王之舊章。毋負我先王付畀之責者。深有望於共理財成之人。咨爾在廷群僚。儻不以寡人之敎。視爲空言。憂國如家。思有實效之道也歟。讀訖。尙喆等曰。卽奉大誥。聖敎勤孜。感激欽仰。至於臣等。何敢當其萬一乎。只切惶愧而已。上曰。有其言而無其實。反不如無其言。卿等須體此意。使一世期見丕變之效也。上曰。東西班及侍衛諸人。有所懷。皆令進奏。雖陪衛軍士。如有所奏。亦令來奏也。仍令承旨出班知委。尙喆曰。今日朝參。卽聖上嗣服後初行者。特下大誥。辭旨勤懇。罔非出於用人才固邦本之至意。若其承奉對揚之責。尤在兩銓之臣。顧今大政不遠。固宜一心淬勵。而守令初仕之擇。最爲實政。毋循常套。益加警惕之意。申飭吏兵曹。何如。上曰。依爲之。左議政鄭存謙曰。領相。以初仕事。旣發言端。臣亦有仰達者矣。昨年歲首。以諸道薦人。特降絲綸。搜訪寒俊之意。溢於十行。德音一播。朝野感頌。凡在方岳之任者。孰敢不惕念淬勵。周咨拔尤。以副我聖上一初推訪之盛意。而且況十室三人之敎。旣甚勤懇。至若嶺南。則又以士夫府庫。尤可着意登聞之意。申申下敎。則在銓曹對揚之道。固宜次第錄用。非如循例道薦之比。而嶺南只擧一人。他道所薦。則又多有全不檢擧者。朝家旣令道臣。別擇啓聞。其所薦進。如或遺珠。則責在道臣。而旣薦之後。至於銓曹之初不一試。此豈所以仰體無方之道哉。前後銓堂。一倂推考。今則親承頒誥。大政當前。另加檢用之意。申飭。何如。上曰。依爲之。右議政徐命善曰。守令初仕。固當申飾。而卽今三館參上之積滯。誠可悶矣。朝家之設科取人。本欲歷試能否。而登科多年。未沾寸祿者。指不勝屈。幸而得祿者。亦不過一郞署一都事而止。古有出縣監入典籍之說。而今乃不然者。是豈職官多少。有古今之異哉。誠以銓曹之臣。不能振拔收用之致也。更加另飭。務盡疏通之政。使遐鄕無勢之類。擧無抱紅牌之冤。何如。上曰。依爲之。出擧條尙喆曰。備局事務。副提調自多句管。而新差堂上柳戇。日昨特敎之下。不卽承命。事體誠極未安。更加申飭。承批後。使之卽爲行公。何如。上曰。依爲之。出擧條尙喆曰。鴻臚得人。最關朝儀。各別擇取之意。另飭銓曹。聞取才時。吏禮判。例爲開坐。而禮曹則判書同參。有所難便。令次堂擧行之意。分付。何如。上曰。依爲之。出擧條兼禮曹判書李景祜曰。本曹以掌禮之地。大小邦禮。無不考例撰輯。從前謄錄。不過立丈成置者。而亦多散佚。凡有考據。每多窘速之患。今若收聚彙分。作爲一統冊子。則可作日後憑信之文。故敢達矣。上曰。大臣之意。何如。領議政金尙喆曰。首堂雖當主管。若其裒輯彙分。卽今參判參議。俱必善爲。趁此責成。誠好矣。上曰。依爲之。出擧條知中樞府事具善復曰。伏奉綸音。詰戎下敎。辭旨極其懇惻。臣不勝欽仰。京外軍政。豈無些少弊端。而至於外方束伍。則尤爲懈弛。名以團束。而無足可恃。識者之憂歎。久矣。卽今大更張。猝難輕議。而若使各道道帥臣。盡心釐正。則似有實效。依定制嚴飭擧行之意。出擧條。分付於各道道帥臣。何如。上曰。依爲之。出擧條行兵曹判書李徽之曰。臣有區區所懷。敢此仰達矣。惟我聖上卽阼以後。初行朝參。誕降綸音。求治之意。藹然於十行之間。在庭臣僚。孰不欽仰。而第念列聖朝金條玉科。非不美矣。年久弊生。民生困瘁。國計板蕩。顧今百務。無不受害。聖明旣已洞燭。有此懇惻之敎。許多衆瘼。不可一時釐革。只爲一番洞諭。而無所救正之事。則不過爲紙上空言。臣謂下詢大臣。講究最急可以先行之事。及今變通。繼此而今日行一政祛一弊。明日行一政祛一弊。如是講磨。以期實惠下究。治化大行。千萬伏望。上曰。所奏。甚是。當訪詢矣。出擧條行吏曹判書李重祜曰。向來雜職官敎。釐正頒布矣。取考法典。則參上。不得越三階。參下。不得越二階。而雜職。不拘參上參下。以取才高下。陞降付職。限六朔而遞。計考加階。旣無可論。今若守越階之法。則取才之規。將不得行。此爲大段掣礙之端矣。大典藝文館注中。有三館博士。訓鍊院參軍以下。階卑者準其職加階。次次遷轉之文。若以此傍照。雜職則毋論高下。隨品授階。恐似得宜。而正職亦有掣礙之端。參上仕滿九百。參下仕滿四百五十。遷官又加階。卽是法文也。參奉奉事。如無右仕。則雖未滿朔。不拘陞遷。而旣陞直長之後。則拘於越三階。將不得序陞。至於承傳陞六及三十朔窠。尤爲難處。此亦限出六隨職加階。俾開進途。而陞六後則計考許加之法。申明擧行。何如。上曰。依爲之。出擧條重祜又曰。以引儀事。因言端有區區所懷。敢此仰達矣。近來臚唱。全不成樣。僅爲御前唱者。不過數人。誠爲可悶。今番都政。元出六及承傳出六。將有多窠。而大抵唱才。漸不如前。恐難一一得人。聞參上前銜中。多有善唱者云。參下十二窠中。除出二窠。屬之參上。而曾經贊儀以下。竝許取才。以高等差除。使之一體呼唱。則在渠輩。爲激勸之一端。在臚唱。亦似有效矣。上曰。大臣之意。何如。領議政金尙喆曰。近聞臚唱。全無習熟之人云。若於參下限滿之中。或有難捨者。則仍以引儀陞六。任使。好矣。若於曾經贊儀以下。有宿工者。一體取才。以參下窠。變作參上窠甄用。則似或爲疏滯之道。亦當有得人之效。而此非永爲定式者。自銓曹。隨時裁稟而處之。恐似得宜矣。上曰。所奏。是矣。從長令吏曹。草記變通。可也。出擧條行司直鄭弘淳曰。均稅以後。各道漁箭漁基之屬。一倂付之海民。俾應公稅。雖宮房衙門。不敢以從前句管。有所橫侵。或有土豪冒犯者。輒焚其劵而重其罪矣。昨冬庇仁縣浦民等。以權姓兩班。憑藉庚午以前私券。海島數十里之內。盡皆管領責稅。前後橫斂。殆過千有餘兩爲言。故發關該道。使之査實嚴處。而久無形止。浦民又於今春來訴。故更爲發關。使之査報。而今至半年。倂無皁白。一向如此。則海民何處訴冤。土豪何以懲戢。京外紀綱。何以維持。不可置而不論。該道臣推考。使之嚴査狀聞後。稟處。何如。上曰。依爲之。直所謂弊上生弊。藉其均役前文券。侵虐小民。然則小民責稅於公。被侵於私。冒法之土豪。已甚無狀。而本道監司守令。俱難免重責。自本廳。措辭嚴關。從實狀聞。可也。出擧條弘淳又曰。嶺東魚産之狼藉京市。厥惟久矣。而均廳稅入之全不成樣。已多寒心。春間關東伯之論罷歙谷前縣令朴仁榮。固慮其有甚委折。及見其供辭。則本廳稅納之外。監營裨將之兩年橫斂。各爲四百餘兩云。營裨摘奸。只當察海民之隱漏。官吏之作奸。而中間隱匿。蔑法作奸。反出其手。事之駭然。莫此爲甚。不可不嚴處。而此事現發。旣因守令之供。則直爲論勘。亦關事面。一邑如此。他邑可知。竝令道臣。嚴査啓聞。後處之。何如。上曰。依爲之。出擧條忠義衛李熻所懷。伏以臣。猥忝執傘之列。已多年所。今幸獲叨於朝參盛儀。我殿下俯詢所懷。至及於如臣賤微之身。感激惝怳。不敢泯默。敢以在鄕時所嘗目撃三仵事。仰陳矣。一曰戎政。二曰田政。三曰契防也。臣本生長鄕曲。習見戎政之弊。弓劍之杇鈍。器械之壞傷。猶屬第二件事。最是馬兵之有馬者。不過十之二三。每當赴操之時。或借於隣邑。或貰於他道。僅僅挨過。全不成樣。脫有緩急。則其將借貰如赴操時耶。此實行不得之事。終於狼狽而已。欲救此弊。惟在選富民爲馬兵。蓋不患無馬。而患在不能備馬。騎步之軍。均是良丁。則揀其稍實者。換哨作隊。自當人人立馬。可無臨時苟艱之患矣。且以田政言之。近來生齒漸繁。謀食愈艱。皆欲起墾陳土。以作生業。而一墾之後。年年徵稅。雖更廢棄。無路頉卜。輒有白地混徵之冤。甚至隣族相侵之境。此所以寧甘坐飢。而不敢爲犯耕陳田之計。朝家德意則每下査陳之命。而奸吏從中操弄。守令雖勤申飭。而亦難區別。此後則申明隨起隨稅之法。使之隨處作業。則公私恐爲俱利矣。所謂契坊之弊。則鄕中富民。締結官吏。出物和同。名曰契坊。以爲圖免軍役之妙方。貧民則不與此中。故凡于徭役。專使此輩當之。未免偏苦之嘆。種種流亡。專由於此。今使各道各邑。査括此弊。所謂契坊名目。一切罷之。通瀜於諸般雜役。則庶無殘戶偏酷之害。而均蒙聖朝一視之澤矣。臣以侍衛末官。愚無知識。而徒感詢蕘之盛意。不避越爼之嫌。敢此仰達矣。上曰。令廟堂稟處。可也。出擧條尙喆曰。雖因特敎。忠義衛之出班陳達。雖涉猥濫。亦足嘉尙矣。上曰。然矣。司諫張淀。持平林道浩趙武範。正言李延年徐有鍊所啓。臣等才識鹵莾。言議拙訥。淸朝耳目之任。自知其萬不近似。而誠以三司合辭之大論。旣發無繼。人人可誅之凶逆。尙逭於王章。義重沐浴。他不暇顧。章皇出肅。粗伸沫血之忱。而忱誠淺薄。未蒙兪音。方自惶愧之中。又有情勢萬萬難强者。臣於再昨。伏見禮曹草記之批。有展拜時。百官勿參之敎。臣等愚迷昏謬。認以爲酌獻禮時。亦當不參。未及入就。及聞催促之命。始乃趨進。聞有遞差禁推之命。臣等悚蹙震剝。走伏金吾。惟俟傳旨之下。追聞喉院往復之言。則以爲此出於飾敎。初非成命云。若然則臣等徑先出去。與夫不參扈班。擧措顚錯。悚惶已極。而且臣等日昨所承再啓後傳敎。又是不勝悚惶之忱。臣等只知合辭之不得請則不可止。故不顧日勢之已暮。門限之已過。而以有違常格。致勤聖敎。至有承宣問備之擧。此又臣等之萬萬難安之端。而昨日召牌薦降。一向違傲。事極悚惶。蒼黃承牌。欲爲引避矣。喉司。以門限已過。不爲捧納。累次往復之際。自致夜深。莫重合辭。亦未免姑停。臣等溺職之罪。於是尤大。以此以彼。臣等其何敢一刻晏然於臺次乎。請命遞斥臣等之職。上曰。勿辭。亦勿退待。出擧條大司憲金熤。司諫張淀。持平林道浩趙武範。校理李謙彬朴天衡。副校理鄭宇淳。正言李延年徐有鍊。修撰李儒慶。副修撰宋煥億曰。請鄭致達妻。爲先削其爵號。亟施邦憲。使四百年宗社。轉危而爲安。上曰。不允。請還寢遠竄罪人韓翼謩。金吾草記勿施之命。仍施遠竄之典。上曰。不允。請放歸田里罪人金相福。爲先極邊遠竄。上曰。不允。大司憲金熤。司諫張淀。持平林道浩趙武範。正言李延年曰。請薪智島定配罪人敬彬。熊川縣定配罪人成運。亟令王府。更爲設鞫得情。上曰。不允。請還寢象厚放歸田里之命。仍施絶島定配之典。上曰。不允。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。嚴鞫得情。上曰。不允。請還寢李觀源定配之命。更令王府。設鞫得情。上曰。不允。請黑山島定配罪人龜柱。亟加嚴鞫。快正王法。上曰。不允。請還寢逆禶妻放釋之命。依金吾初定濟州地定配。籍産一依法典擧行。上曰。久益不忍聞。亟停勿煩。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種釀禍之患。上曰。不允。大司憲金熤。持平林道浩趙武範曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。設鞫嚴問。上曰。不允。請三水府定配罪人洪達洙。亟令王府。更加嚴鞫。依律處斷。上曰。不允。請長鬐縣遠竄罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。南海縣定配罪人李潤成。更令王府。設鞫得情。施以常律。上曰。不允。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。請薪智島荐棘罪人瑩中。設鞫嚴問。施以當律。上曰。不允。正言李延年曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣竄配罪人李弘濟。亟令王府。設鞫嚴問。上曰。不允。請海南縣竄配罪人金載順。亟令王府。設鞫嚴問。上曰。不允。請寢竄逐罪人朴宗岳放釋之命。上曰。亟停。勿煩。請遠竄罪人瑩中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。請還寢福永酌處之命。依律處斷。上曰。不允。請海美縣定配罪人申光復。更令王府。嚴鞫得情。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。請減死安置罪人大燮。亟寢酌處之命。仍令王府。設鞫得情。快正王法。上曰。不允。請減死安置罪人弼海。亟寢酌處之命。仍令王府。設鞫得情。快正王法。上曰。不允。請放逐鄕里罪人尹得毅。施以屛裔之典。上曰。亟停。勿煩。請韓後翼。卽令王府。嚴鞫得情。快正邦刑。上曰。不允。請竄配罪人安兼濟李宅鎭。亟令王府。竝加嚴鞫。期於得情。依律處斷。上曰。不允。請恒善支屬。亟命散配。日謙兄弟。竝投絶島。以嚴隄防。上曰。不允。請還寢禁庭拔劍罪人朴重根。殺人罪人李彝永。僞印歷書罪人李㖯伊。減死之命。依律處斷。上曰。不允。請荐棘罪人瑩中。亟令王府。設鞫嚴問。快施當律。上曰。不允。請亟收放逐罪人鄭遠達。珍島郡定配罪人閔百奮。放釋之命。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。請吳濬根亟施屛裔之典。措辭見上上曰。不允。出擧條大司憲金熤。司諫張淀。持平林道浩趙武範。校理李謙彬朴天衡。副校理鄭宇淳。正言李延年徐有鍊。修撰李儒慶。副修撰宋煥億所懷。亂逆。天下之大惡。在人必誅。在法罔赦。上官桀。燕王朝謀易天位。而蓋長爲之窩窟。故事發而致斃。竇懷貞岑羲。圖危宗國。而太平爲其根蒂。故謀敗而伏法。漢帝唐宗。豈不知公族懿親之未忍致辟。而特以謀逆之罪。實關宗社。國人之所必誅。王法之所罔赦。不得以懿親而有所寬恕。私恩而有所饒貸者。噫。鄭致達之妻。論其罪犯。有浮於蓋長太平。則實天下之妖逆。宗社之罪人。其所揣摩經營。殫智竭慮者。惟在於危逼儲宮。沮戲大策。上所謂在人必誅。在法罔赦者。此賊之謂也。三司合辭之請。實是討逆之大義理。而殿下當斷不斷一例靳允。抑何故也。臣等反復思惟。莫曉聖意之所在也。噫。沮戲大策。危逼聖躬。卽乙未冬以後事。而雖以乙未冬以前事言之。必誅之罪。擢髮難贖。處身於幽陰之地。出沒於宮闈之間。竊弄威福。駔儈爵賞。使一世嗜利無恥之輩。褰裳匍匐。奔趨而竝歸。至於名義廉恥。掃地無餘。嗚呼。我朝立國。所以爲元氣而撑柱四百年宗枋者。卽名義與廉恥也。而爲此賊之所殄滅。人將不得而爲人。國將不得而爲國。使列聖朝艱大之業。幾至於朝暮不保。毒鋒所加。勢熖所及。八路生靈。遍被其害。此實一國人之所共讎。而積怨含痛。必欲誅而不能得者也。以此爲罪。已不容誅。況乎乙未冬以後。凶圖畢露。逆節狼藉。此而不誅。則王章屈而天討不行。嗚呼。人主爲治之具。刑賞爲大。而賞人刑人。天之所命。非人主之所得以私者。則以殿下奉天無私之道。何可廢天討而拂天意乎。噫。此賊之前後逆節。昭載於明義錄中。則必誅罔赦之罪。殿下之所已知者。獨於按法而正罪。當斷不斷。靳持至此。此臣等之反復思惟。實莫曉聖意之所在也。王章一屈。則亂賊無所懼。而國事無可爲矣。伏願亟揮明斷。快從臣等之請。使王章伸而天討行焉。上曰。靳允。非不能於斷也。出擧條持平林道浩趙武範所啓。新除授掌令尹弼秉。時在京畿廣州地。請斯速乘馹。上來下諭事。上曰。依啓。出擧條校理李謙彬朴天衛。副校理鄭宇淳。修撰李儒慶。副修撰宋煥億所懷。今殿下三年之制已闋。羹墻之慕愈篤。禫祔已畢。猶命停樂。藹然聖孝。臣等欽頌不已。而第伏念帝王之孝。不在於節目間事。當以繼述爲重。先大王。以五十年治平之業。付之於殿下。殿下當遵而仰則。毋或荒墮。昔在先朝。崇尙儉約。所御燕服。或至三澣。寢室鋪陳。四載不易。於戲聖德。孰不欽仰。惟我殿下。服御諸節。臣等非敢曰華麗。而比之先朝。不無間焉。昔在先朝。節用愛民。凡諸營建之事。一切不擧。五十年間。闕內宮殿。不改一椽。而殿下卽阼以來。土木之役。無歲無之。其中亦豈無不得已之事。而惟彼愚民。何知。必將以殿下謂好土木之事。豈不大可悶乎。當此財竭民窮之時。上自朝廷。下至閭巷。奢侈成風。飮食衣服車馬第宅。互相誇耀。以至遐鄕。莫不效尤。至有四方高一尺之歎。以有限之財。供無窮之用。財安得不竭。民安得不窮。顧今救弊之道。莫先於自上躬率。惟願殿下。法唐堯茅茨土階之德。體夏禹非衣惡食之道。繼自今凡百糜備之事。務從撙節儉約。至於土木之事。可已者已之。不可已者亦勿張大。取其苟完。則風行草偃之化。可以翹足而待矣。此臣等區區之望也。上曰。所奏切實。當留意矣。出擧條謙彬等又曰。殿下卽阼以來。勵精圖治。三載于玆。成效尙邈。此殿下有求治之心而不以實故也。噫。殿下每以人才之渺然。屢發中朝之歎。古人云才不借於異代。殿下誠心求之。則雖今世而獨豈無賢才乎。方今山林宿德之士。不爲不多。而殿下徒以虛禮縻之。尊之以爵祿。假之以恩遇。前後旌招。非不勤矣。而終不能致之於朝廷之上。此殿下有求賢之名。無好賢之實也。苟殿下務積誠意。備禮招徠。則惟彼宿德之士。亦未嘗果忘於斯世。則豈不感激誠禮。賁然來斯斯乎。惟願殿下。別降恩諭。至誠招致。與共天職。則其於啓沃君心。扶䕶世道。必將大有禆益矣。深留聖意焉。上曰。所陳甚是。亦當留意矣。出擧條謙彬等又曰。今當合辭叫閽之時。三司之臣。雖有些少情勢者。義重沐浴。他不暇顧。而日昨兩司諸臣。誤聽傳說。不見文跡。遽然退出。已極顚倒。而旣知其誤聽之後。則宜卽詣臺合辭。而强引不當引之嫌。一牌二牌。連事違召。使莫重合辭。連日闕啓。及其登筵。亦多做錯。揆以臺體。不可置而不論。臣等謂兩司諸臣。竝施譴削之典。宜矣。上曰。此不過生疎之致。何必以此輕遞臺諫乎。出擧條行左承旨鄭民始曰。兩司避嫌。玉堂隨入。雖出於錯認以合辭之致。而失禮則大矣。竝推考。何如。上曰。依爲之。出擧條上曰。諸臣別無更奏者乎。尙喆等曰。別無奏事人矣。上乘輿還內。諸臣以次退出。